KIRJALLINEN KYSYMYS E-2872/98

esittäjä(t): Daniel Varela Suanzes-Carpegna (PPE) komissiolle

(28. syyskuuta 1998)

Aihe: Euroopan komission suunnitelmat vuoden 2000 Euroopan kulttuurikaupunki -hanketta varten

Vertauskuvallista vuotta 2000 ajatellen Euroopan unioni on päättänyt ensimmäistä kertaa, että kyseisenä vuonna kulttuurikaupunkihanke toteutetaan yhdeksässä eurooppalaisessa kaupungissa (Avignon, Krakova, Reykjavik, Santiago de Compostela, Helsinki, Bergen, Bologna, Bryssel ja Praha). Näin viisi kaupunkia unionin jäsenvaltioista ja neljä kaupunkia muista eurooppalaisista valtioista (kolme pohjoista kaupunkia, kolme keskieurooppalaista kaupunkia ja kolme etelä-Euroopan kaupunkia) osallistuvat yhteiseen kulttuurihankkeeseen tavalla, jota ei ole aiemmin Euroopassa toteutettu. On selvää, että näin merkittävän ja kunnianhimoisen hankkeen onnistuminen vaatii erityistä tukea ja riittävää rahoitusta. Onnistuminen voi, ja sen täytyykin, merkitä yhteisen eurooppalaisen kulttuurihankkeen näkymistä kaikkialla Euroopassa ja suhteiden vahvistumista, kun sen sijaan tuloksena olisi mahdollisesti epäonnistuminen, jos toteutettaisiin yhdeksän erilaista ja erillistä rinnakkaishanketta ilman yhteistä eurooppalaisen kulttuuriunionin sidettä.

Voiko komissio näin ollen kertoa, mitä suunnitelmia, hankkeita, ohjelmia ja tukialoitteita sillä on sen varmistamiseksi, että vuoden 2000 kulttuurikaupunkihanke onnistuu arvoisellaan tavalla?

Aikooko komissio nimittää vastuuhenkilön seuraamaan eri suunnitelmien toteutumista?

Voiko komissio kertoa, kuinka paljon tälle merkittävälle tapahtumalle on kaikkiaan aiottu varata määrärahoja ja miten ne on jaettu, jotta vastuuhenkilöt voisivat aloittaa toiminnan suunnittelun?

Komission jäsenen Marcelino Orejankomission puolesta antama vastaus

(16. marraskuuta 1998)

Tähän saakka Euroopan kulttuurikaupunki -hanke on ollut hallitustenvälinen aloite, sillä kaupungit valitaan jäsenvaltioiden edustajien poliittisella päätöksellä. Tämän takia komissio on tässä vaiheessa Kaleidoskooppi-ohjelman laadintaa koskevan 29 päivänä maaliskuuta 1996 tehdyn päätöksen N:o 719/96/EY(1) (IV toiminta) nojalla myöntänyt vuosittain rahoitustukea vain kyseisen vuoden Euroopan kulttuurikaupungin ehdottamaan toimintaan.

Neuvostoon 20. marraskuuta 1995 kokoontuneet kulttuuriministerit sopivat yhdeksän kaupungin nimeämisestä vuoden 2000 Euroopan kulttuurikaupungeiksi kyseisen vuoden symbolisen arvon takia. Nämä kaupungit ovat muodostaneet verkoston keskinäistä yhteistyötä ja toimintansa yhteensovittamista varten. Ne tekevät päätöksiä yhdessä verkoston säännöllisissä kokouksissa yhteisten hankkeiden perusteella. komission tehtävänä ei ole puuttua verkostossa käytävään keskusteluun. Nämä yhdeksän kaupunkia ovat perustaneet yhdistyksen hoitamaan yhteisen sihteeristön tehtäviä.

Komissio myönsi vuoden 2000 Euroopan kulttuurikaupunkien yhteisiin valmisteluihin konkreettisten hanke-ehdotusten perusteella vuonna 1997 200 000 ecua ja vuonna 1998 250 000 ecua. Vuoden 1999 osalta komissio ei voi sitoutua rahoitukseen ennen kuin yhteisön talousarvio vuodeksi 1999 on virallisesti hyväksytty.

Komissio teki parlamentille ja neuvostolle 30. lokakuuta 1997 "Euroopan kulttuurikaupunki" -yhteisöaloitetta koskevan ehdotuksen osana komission 6. toukokuuta 1998 parlamentille ja neuvostolle tekemää ehdotusta Euroopan yhteisön ensimmäiseksi kulttuurin puiteohjelmaksi (2000-2004)(2). Tässä ehdotuk- sessa komissio kaavailee 2,5 miljoonan ecun rahoitusta vuoden 2000 Euroopan kulttuurikaupunki -hankkeelle.

Koska puiteohjelma on hyväksyttävä EY:n perustamissopimuksen 189 b artiklan mukaista lainsäädäntömenettelyä noudattaen, parlamentin ja neuvoston tehtävänä on nyt kyseisen puiteohjelman ja sen kokonaisrahoituksen määrittäminen.

(1) EYVL L 99, 20.4.1996.

(2) EYVL C 211, 7.7.1998.